Sumardagurinn fyrsti er haldinn hátíðlegur í dag og virðist ætla að standa undir nafni. Það viðrar vel til hátíðarhalda um allt land en sé eitthvað að marka íslenska þjóðtrú verður sumarið vonbrigði.
Veður á sumardaginn fyrsta er óvenju gott. Hitatölur um mest allt landið mælast í tveggja stafa tölum og er einkar sólríkt á norðan- og austanverðu landinu. Milt veður er einnig sunnanlands þótt viðbúið sé að dropar falli úr lofti síðdegis.
Íslensk þjóðtrú segir að ef sumar og vetur frjósi saman boði það gott sumar. Samkvæmt upplýsingum frá veðurstofunni mældist hvergi næturfrost og þjóðtrúin segir okkur því að búast við vonbrigðasumri. Vísindin hafa þó blessunarlega verið á öðru máli en þjóðtrúin.
Það ætti engum að leiðast í dag. Sumrinu er fagnað víða um land og venju samkvæmt bjóða skátarnir upp á fjölbreytta dagskrá um allt land.
Í hádeginu var ræst í víðavangshlaupi ÍR sem er fjölmennasta víðavangshlaup ársins. Hlaupinn er 5 kílómetra hringur í miðborginni og er vakin athygli á götulokunum og takmörkunum á umferð á meðan á hlaupi stendur eða til klukkan rúmlega eitt.
Big Bang tónlistarhátíðin hófst í Hörpu klukkan 11 og stendur til klukkan fimm. Þetta er í fyrsta sinn sem hátíðin er haldin en hún er einkum sniðin að yngri áheyrendum og samanstendur af tónleikum, innsetningum og tónlistartengdum smiðjum.
Í Hafnarfirði heldur Menningarhátíðin Bjartir dagar áfram. Dagskrá hófst klukkan ellefu í morgun og stendur fram eftir degi. Þá verða opnunartónleikar Jazzhátíðar Garðabæjar í kvöld. Þeir verða í Sveinatungu á Garðatorgi og stígur Ellen Kristjánsdóttir og tríó hennar fyrst á svið. Allir þessir viðburðir eru ókeypis.
Strætó ekur samkvæmt sunnudagsáætlun á höfuðborgarsvæðinu í dag en á landsbyggðinn er keyrt samkvæmt laugardagsáætlun.

Það viðrar vel til hátíðarhalda á Sumardaginn fyrsta sem haldinn er hátíðlegur um land allt. 